Γενικά, όλες οι ομάδες ενδιαφερόμενων μερών υποστηρίζουν ότι το ESAP θα πρέπει να παρέχει δωρεάν πρόσβαση στις πληροφορίες και οι πληροφορίες θα πρέπει να διατίθενται χωρίς να απαιτείται καμία πληρωμή. Παρότι το μοντέλο ανοιχτών δεδομένων / δωρεάν πρόσβασης συνιστάται θερμά, ορισμένα ενδιαφερόμενα μέρη υποστήριξαν την ιδέα ότι οι εκδότες (κατά την υποβολή των πληροφοριών) ή εκείνοι που θα χρησιμοποιήσουν τις πληροφορίες θα μπορούσαν να καταβάλλουν κάποια τέλη (π.χ. ετήσια εγγραφή). Το όφελος που θα δημιουργούσε το ESAP για τους εν λόγω παρόχους ή χρήστες θα μπορούσε στη συνέχεια να δικαιολογήσει την απόφαση για την εφαρμογή κάποιου είδους τελών για συγκεκριμένες υπηρεσίες.

Μια σαφής πλειονότητα των ενδιαφερόμενων μερών εξέφρασε προτίμηση για ένα δημόσιο μοντέλο, για παράδειγμα, υπό τη διαχείριση της ESMA, με την πιθανή συμμετοχή της Ευρωπαϊκής Αρχής Τραπεζών (στο εξής: ΕΑΤ) και της Ευρωπαϊκής Αρχής Ασφαλίσεων και Επαγγελματικών Συντάξεων (στο εξής: EIOPA).

•Συλλογή και χρήση εμπειρογνωσίας

Η εκτίμηση των επιπτώσεων που συνοδεύει την παρούσα πρόταση βασίζεται επίσης σε δεδομένα που διατίθενται από την έρευνα εγγράφων και ειδικότερα από τις ακόλουθες μελέτες και εμπειρογνωσία:

·Μελέτη με τίτλο «Regulatory framework analysis for potential integration into the European Electronic Access Point (EEAP)»,

·Μελέτη με τίτλο «Governance for a DLT / Blockchain enabled European Electronic Access Point (EEAP)»,

·«Impact Assessment study on the list of High Value Datasets to be made available by the Member States under the Open Data Directive»,

·Εμπειρογνωσία που παρασχέθηκε από την Business Reporting - Advisory Group (BR-AG), εταιρεία που έχει συνάψει σύμβαση ειδικά για να συνδράμει την Επιτροπή στην εν λόγω πρωτοβουλία.

Το υλικό που συγκεντρώθηκε και χρησιμοποιήθηκε για την τροφοδότηση της εκτίμησης των επιπτώσεων ήταν γενικά τεκμηριωμένο ή διαφορετικά προερχόταν από αξιόπιστες και αναγνωρισμένες πηγές που λειτουργούν ως δείκτες και σημεία αναφοράς για το θέμα. Οι παρατηρήσεις που λήφθηκαν από τα ενδιαφερόμενα μέρη κατά τη διάρκεια των δραστηριοτήτων διαβούλευσης αντιμετωπίστηκαν γενικά ως γνώμες, εκτός εάν αφορούσαν πραγματικά περιστατικά.

•Εκτίμηση επιπτώσεων

Η εκτίμηση των επιπτώσεων που συνοδεύει την παρούσα πρόταση εξετάστηκε από την επιτροπή ρυθμιστικού ελέγχου στις 22 Ιουλίου 2021. Η επιτροπή εξέδωσε θετική γνώμη με ορισμένες παρατηρήσεις, τις οποίες εξέτασε η Επιτροπή στην τελική έκδοση της εκτίμησης των επιπτώσεων (λεπτομερή στοιχεία παρέχονται στο παράρτημα 1 της εν λόγω εκτίμησης).

Στην εκτίμηση των επιπτώσεων αναλύονται διάφορες επιλογές πολιτικής για την επίτευξη των ειδικών στόχων της απρόσκοπτης και ολοκληρωμένης πρόσβασης στις δημόσιες πληροφορίες των σχετικών οντοτήτων με τρόπο που θα αυξήσει την κυκλοφορία των εν λόγω πληροφοριών εντός της Ένωσης, καθώς και για την αύξηση της ψηφιακής χρήσης (και περαιτέρω χρήσης) των εν λόγω πληροφοριών. Οι επιλογές πολιτικής προσδιορίστηκαν με βάση τις ακόλουθες πέντε κύριες διαστάσεις του ESAP: 1) εύρος των πληροφοριών που είναι προσβάσιμες μέσω του ESAP· 2) μορφότυπος των πληροφοριών που είναι προσβάσιμες μέσω του ESAP· 3) συλλογή των πληροφοριών που είναι προσβάσιμες μέσω του ESAP και διασύνδεση των υφιστάμενων σημείων συλλογής· 4) ανοικτά δεδομένα και 5) διακυβέρνηση. Αυτές είναι οι βασικές πτυχές όσον αφορά την αντιμετώπιση των προβλημάτων που εντοπίστηκαν και αποτελούν επίσης τους κύριους καθοριστικούς παράγοντες του κόστους.

Αξιολογήθηκαν επίσης οι ακόλουθες πτυχές, παρότι θεωρούνται πιο τεχνικές και λιγότερο κρίσιμες για την επίτευξη των ειδικών στόχων του ESAP: i) λειτουργικές δυνατότητες του ESAP· ii) έγκαιρη πρόσβαση στις πληροφορίες μέσω του ESAP· iii) διασφάλιση της ακεραιότητας των δεδομένων και της αξιοπιστίας της πηγής· iv) διασφάλιση της ποιότητας των δεδομένων· v) αντιμετώπιση των γλωσσικών εμποδίων· vi) άρση ορισμένων εμποδίων στην πρόσβαση· vii) αρχή της άπαξ υποβολής· viii) προστασία κεκτημένων δικαιωμάτων· ix) περίοδος διατήρησης· x) αρχές σχετικά με τις «προαιρετικές πληροφορίες» που θα είναι προσβάσιμες μέσω του ESAP.

•Καταλληλότητα και απλούστευση του κανονιστικού πλαισίου

Η παρούσα πρωτοβουλία καθορίζει τους κανόνες για τη θέσπιση του ESAP. Με τον εξορθολογισμό των διαύλων γνωστοποίησης, το ESAP θα επιφέρει απλούστευση και βελτίωση της αποτελεσματικότητας κυρίως από την πλευρά της ζήτησης (χρήστες), με μειωμένο κόστος αναζήτησης και επεξεργασίας και, σε κάποιο βαθμό, από την πλευρά των οντοτήτων όσον αφορά τις υποχρεώσεις υποβολής στοιχείων.

•Θεμελιώδη δικαιώματα

Η παρούσα πρόταση σέβεται τα θεμελιώδη δικαιώματα και τηρεί τις αρχές που αναγνωρίζονται, ιδίως, στον Χάρτη των Θεμελιωδών Δικαιωμάτων της Ευρωπαϊκής Ένωσης. Το ESAP θα βελτιώσει την πρόσβαση σε πληροφορίες που περιλαμβάνουν δεδομένα προσωπικού χαρακτήρα. Αυτό είναι απαραίτητο για την προώθηση της καινοτομίας βάσει δεδομένων στον χρηματοοικονομικό τομέα, τη συμβολή στην ενοποίηση των ευρωπαϊκών κεφαλαιαγορών, τη διοχέτευση επενδύσεων σε βιώσιμες δραστηριότητες και τη βελτίωση της αποτελεσματικότητας για τους καταναλωτές και τις επιχειρήσεις. Ταυτόχρονα, το ESAP θα βελτιώσει την πρόσβαση μόνο στα δεδομένα προσωπικού χαρακτήρα που πρέπει να υποβάλλονται σε επεξεργασία σύμφωνα με το δίκαιο της Ένωσης ή άλλη νομική βάση σύμφωνα με τον κανονισμό (ΕΕ) 2016/679, δεδομένου ότι η παρούσα πρόταση δεν εισάγει νέες απαιτήσεις υποβολής στοιχείων επιπρόσθετα σε αυτές που ήδη υπάρχουν.

4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Προκειμένου να επιτευχθούν με τον βέλτιστο τρόπο οι στόχοι αυτής της πρωτοβουλίας, η παρούσα πρόταση έχει επιπτώσεις όσον αφορά το κόστος και τον διοικητικό φόρτο για την ESMA και τους εθνικούς και ενωσιακούς φορείς συλλογής, ιδίως τους επίσημα καθορισμένους μηχανισμούς, τις εθνικές αρμόδιες αρχές, τις ευρωπαϊκές εποπτικές αρχές και τη μεικτή επιτροπή τους. Το ακριβές μέγεθος και η κατανομή των εν λόγω δαπανών θα εξαρτηθούν από τις τελικές προδιαγραφές της υποδομής ΤΠ, καθώς και από το μέγεθος και το χρονοδιάγραμμα των σχετικών ρυθμιστικών, διοικητικών και εποπτικών καθηκόντων, οι οποίες εξαρτώνται εν μέρει από τις αποφάσεις που θα ληφθούν μετά την έκδοση της παρούσας πράξης.

Το νομοθετικό δημοσιονομικό δελτίο που συνδέεται με την παρούσα πρωτοβουλία παρέχει λεπτομερή επισκόπηση των δαπανών που συνεπάγεται για την ESMA η διακυβέρνηση του ESAP. Για την ESMA, σε βάθος χρόνου η πρωτοβουλία θα απαιτήσει συνολικά τρεις υπαλλήλους πλήρους απασχόλησης (ΙΠΑ) για να αναλάβουν τα καθήκοντα εποπτείας και διαχείρισης της ανάπτυξης και της λειτουργίας του εν λόγω έργου. Οι συνολικοί χρηματοδοτικοί πόροι που απαιτούνται για την υλοποίηση της πρότασης κατά την περίοδο 2022-2027 θα ανέλθουν σε 16,5 εκατ. EUR, που περιλαμβάνουν 2,3 εκατ. EUR για διοικητικές δαπάνες και έως 14,2 εκατ. EUR για λειτουργικές δαπάνες, εκ των οποίων η ΕΕ θα διαθέσει 9,6 εκατ. EUR στο πλαίσιο του τρέχοντος πολυετούς δημοσιονομικού πλαισίου (2022-2027). Από το ποσό αυτό, 5 εκατ. EUR θα καλυφθούν από το πρόγραμμα «Ψηφιακή Ευρώπη» κατά τα έτη 2022-23. Κατά την περίοδο 2024-2027, οι δαπάνες της ESMA σε σχέση με το ESAP θα ανέλθουν σε 11,5 εκατ. EUR. Οι δαπάνες αυτές θα χρηματοδοτηθούν από τον προϋπολογισμό της ΕΕ σε ποσοστό έως 40 %, που αντιστοιχεί σε 4,6 εκατ. EUR, ενώ οι εθνικές αρμόδιες αρχές θα κληθούν να διαθέσουν 6,9 εκατ. EUR μέσω της συνεισφοράς τους στην ESMA.